Västäräkki

## Västäräkki (Mira)

*“Utu tyttö, neito terhen,*

*Luonnotar tytär Tapion,*

*Seulo seulalla utua,*

*Terhenistä tepsuttele;*

*Utu silmille sivalla,*

*Terhen korville karista,*

*Ettei kuule kulkevaksi,*

*Ei näe vaeltavaksi”*

* Harhauttaja, tiedustelija
* **Ikä:** alle 20
* **Taidot:**Plot item identification

**Lyhytkuvaus** Västäräkki on vikkelä ja utelias heimon nuori jäsen, joka tekee mielellään tuttavuutta ulkopuolisten kanssa. Hän tekee myös paljon tutkimusretkiä kartoittaakseen ympäristöä potentiaalisilta uhilta, ehkä osittain myös uteliaisuuttaan. Toisinaan tämä ajaa Västäräkin hieman kiperiin tilanteisiin, mutta viattoman oloinen katse pelastaa hänet *useimmiten* pulasta. Sama toimii hänen valttinaan myös suuremmissa konfliktitilanteissa. Aseettoman oloinen rimppakinttuinen olento ei tunnu olevan uhka kellekään kipitellessään iloisesti hymyillen ympäriinsä, mutta todellisuus on toinen; Västäräkki on mestarikujeilija ja käyttää taitojaan häikäilemättömästi hyväkseen harhauttaen vihollisia heikoille jäille kuten västäräkit suomalaisten mytologioiden mukaan minkä kerkeää.

###

### **Taustaa**

#### **Lappi**

Viimeisimpänä heimoon syntyneenä Västäräkki on Tuhkan Lapsien nuorin jäsen ja hänen jälkeensä eläviä lapsia ei ole syntynyt lähes kahteenkymmeneen vuoteen. Jotkut kuvittelevat tämän liittyvän Västäräkin energioihin, vaikka suurin osa uskookin vallalla olevaan teoriaan luonnonhenkien katoamisesta ihmisen ahneuden vuoksi ja siitä johtuvasta epäjärjestyksestä Keskisissä

Vielä Lapissa asuessaan Västäräkki vietti lapsuutensa isosisaruksiensa, Korpin ja Lepinkäisen kanssa leikkien, seikkaillen ja hankkien sisaruksensa pulaan. Suosikkipuuhaa oli uusien ja jännittävien, ei aina niin turvallisten paikkojen tutkiminen joidenkin retkien kestäessä jopa päiviä. Elämä kuitenkin muuttui radikaalisti Korpin ottaessa Korpin paikan; isoveli ei sen päivän jälkeen ole muistanut menneisyydestään mitään eikä pidä Västäräkkiä siskonaan, vaikka pikkusisko siitä yrittää vähän väliä muistuttaa toivoen vielä joskus onnistuvansa.

Iän myötä tuleva vastuu ajoi myös Lepinkäisen leikeistä velvollisuuksiin jo hyvin nuorena ja Västäräkki heimon nuorimpana yritti epätoivoisesti etsiä itselleen mielekästä tekemistä. Tämä ajoi hänet seikkailuihin lähimetsiin, joissa hän oppi nopeasti hiipimään näkymättömissä, kiipeilemään puihin ja seuraamaan jälkiä. Harva ohikulkija jäi Västäräkiltä huomaamatta ja sitä harvempi pääsi livistämään ilman että Västäräkki repi matkalaisen jossain vaiheessa leiriin kertomaan omista seikkailuistaan lämpimän juoman äärelle. Esimerkiksi Pupu oli ja on edelleen Västäräkille tärkeä ystävä, jonka kanssa on koettu monet seikkailut.

Västäräkki ei pidä yhtään tappeluista eikä väkivallasta ja mieluiten harhauttaa moista kaipaavia pienillä ansoilla tai räjähteillä voittaen itselleen muutaman ylimääräisen sekunnin juostakseen itse pakoon. Useille hän näyttääkin vaeltelevan ympäriinsä vailla päämäärää, mutta todellisuudessa hän vain pitää selustastaan huolta tarkkailemalla kaikkea ja kaikkia.

#### OldTown

Matkalla etelään ja OldTowniin saavuttaessa Västäräkki teki nopeasti tuttavuutta monien eri ihmisten kanssa ja hänen vanavedessään seurasi leiriin kaikenlaisia otuksia mutanteista lähtien. Joutomaalla kaupungin rajojen ulkopuolella liikuskelu oli taitavalle hiiviskelijälle lastenleikkiä vaikka vastaan tuli kaikkea kannibaaleista supermutantteihin. Niitä pelottavampia olivat kuitenkin kaikenmaailman kilpakosijat, joita pyöri kintereillä. Västäräkki kun on nähnyt että sitoutuminen johtaa lapsen kantamiseen monen kuunkierron ajan paikoillaan maaten kuin hylje ja lopulta tuskalliseen lapsen päästämiseen, jonka seurauksena on vain eloton pieni ruumis ja taas yhdet uudet hautamenot.

### **Perhe**

Västäräkki kuuluu Käen perheeseen. Hänen sisaruksiaan ovat Korppi, Lepinkäinen, Kettu, Kuukkeli ja Saukko (kröh muistinks kaikki :D ). Västäräkki sai tietää vasta OldTownissa Käen olevan hänen äitinsä ja muutaman muun heimolaisen kuuluvan tähän sisaruskatraaseen. Ennen tätä Västäräkki on kuullut vain tarinoita siitä, miten hänen äitinsä kuoli synnytykseen Lepinkäisen kasvattaessa hänet. Tämän vuoksi Lepinkäinen ja Västäräkki ovat todella läheisiä ja isosisko on heimosta se, jota villikko kuuntelee tarkkaavaisimmin.

Sisarustensa Korpin ja Lepinkäisen asemien vuoksi Västäräkki kuvittelee naiivisti olevansa kuolematon. Mikäli jotain tapahtuisi Lepinkäisen pitäisi viedä häneltä henki ja Korpin työ olisi kuljettaa hänen sielunsa Tuonelaan. Eiväthän he nyt pikkusiskolleen sellaista tekisi!

### **Energia**

Västäräkin mytologiassa lintu matkustaa toisten lintujen siipien alla Ylisiin. Koska pelissä Västäräkki kuuluu mielenkiintoiseen kuolemaa palvovaan sisaruskatraaseen ja on tämän lisäksi hyvin energinen tapaus, niin nämä kaikki comboamalla Västäräkillä on kyky matkata Ylisten, Alisten ja Keskisten välillä käyttäen hyväksi muita siellä matkaavia ja niiden välillä kulkevia energiavirtoja ja ohjata niitä myös itseensä.

Jotkut heimosta ovat olleet sitä mieltä, että Västäräkistä pystyisi kenties keskittämään rituaaleihin lisää energioita ja näin tehostamaan niiden toimivuutta. Ikiliikkuja ei itse ole koskaan kovin halukas näihin yrityksiin, koska se väsyttää hänet useaksi tunniksi lähes toimintakyvyttömäksi.

Huhuja on kulkenut myös siitä, että Västäräkki olisi syntyessään vetänyt mukanaan niin paljon energiaa, että se vei samalla sekä hänen äitinsä hengen että seuraaville sukupolville tarkoitetut energiat jonka vuoksi kaikki hänen jälkeensä syntyneet lapset ovat tulleet maailmaan kuolleena. Äidin kuolemaa koskenut huhu ainakin kumoutui Käen kerrottua olevansa Västäräkin äiti, mutta lopusta uskokoon kukin mitä haluaa.